text: Montenegro nyt chartermål fra Billund
  12 november 2013 kl. 12.11
  Forårets nye rejsemål med charterfly fra Billund bliver Montenegro.
  Landet er hidtil blevet besøgt af danske turister, der for eksempel har rejst via Dubrovnik i Kroatien, men fra maj bliver der indsat charterfly fra Billund direkte til Tivat i Montenegro.
  Det er Falk Lauritsen, der står for rejserne. Selskabet satser på turister, der vil have sol og strand, så det har lavet aftaler med hoteller på Budva-rivieraen i Montenegro.
  Selskabet flyver også fra København, og målet er at sende 2.500 turister til det mere ukendte ferieland i den kommende sommer.
  Direktør Søren Falk Lauritsen kalder Montenegro et godt alternativ til Kroatien.
  - Mange danskere har holdt sommerferie i Kroatien, og har man lyst til et alternativ med flotte kystbyer, smukke og afvekslende naturscenarier og fine sandstrande, er det værd også at holde ferie i nabolandet Montenegro, der huser lidt mere end 620.000 indbyggere, siger Søren Falk Lauritsen til Jyske Mediers rejsesite.
  Turene til Montenegro begynder til maj.
  